

# JÕELÄHTME VALLAVALITSUS

Transpordiamet Teie: 18.10.2024 nr 7-2-2/24/4491-3

Meie: 15.11.2024 nr 6-4/4504-4

**Haapse küla Hansuli maaüksuse ja lähiala detailplaneeringu esitamine kooskõlastamiseks**

Lähtudes planeerimisseaduse § 133 lõikest 1 ning Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3st, esitasime kooskõlastamiseks Hansuli küla Haapse maaüksuse ja lähiala detailplaneeringu (koostaja Casa Planeeringud OÜ).

Transpordiamet jättis detailplaneeringu kooskõlastamata, tuues välja tähelepanekud, mille osas planeeringu lahendust korrigeerida. Korrigeeritud detailplaneeringu materjalid on saadaval järgmisel aadressil:

<https://maja.joelahtme.ee/?dir=Detailplaneeringute+materjalid%2FHaapse+k%C3%BCla+Hansuli>

Täiendavalt teeme ettepaneku vähendada 11266 Kiiu - Kaberneeme tee (riigitee) kiirusepiirangut olemasoleva 90 km/h pealt 70 km/h peale. Peame piirkiiruse vähendamist otstarbekaks, kuna teelõik on käänuline (nt Metsalauri tee juures olev kurv on raadiusega 65m) ja kitsas (asfaltkatte laius ca 4,5m) ning nähtavus on piiratud, teelõigul on tihedalt juurdepääsuristmikke. Planeeringulahenduses on nähtavuskolmnurkade määramisel madalamast piirkiirusest lähtutud – kui amet ettepanekuga nõustub, ei ole vajalik selles osas planeeringulahendust muuta.

Transpordiamet on oma märkustes esitanud nõude, et riigitee kaitsevööndis on keelatud teha veerežiimi muutust või juhtida sadevett riigitee alusele maaüksusele. Planeeringu koostamise käigus oleme palunud piirkonna sadeveelahendust hinnata vastava valdkonna spetsialistil, kuna piirkonnas on liigveega probleemid. Läbi Hansuli maaüksuse ei juhita mere poole mitte ainult planeeringuala, vaid ka sellest kõrgemal asuvate kinnistute sadevett. 2022.a on diplomeeritud hüdrotehnikainsener Mart Poola koostanud eksperthinnangu Haapse külas asuva oja /kraavi veerežiimi muutuste põhjustest ja selle tagajärgedest (vajadusel oleme valmis edastama eksperthinnangu Transpordiametile). Hinnangus on asutud seisukohale, et piirkonnas on ajalooliselt toiminud terviklik metsakuivendussüsteem, mis saab alguse riigile kuuluvalt Anija metskond M7 maaüksuselt ja suubub merre arvestades sadevee looduslikku äravoolu. Analüüsi järeldustes on välja toodud, et Haapse küla läbiv oja/kraav on eesvooluks vähemalt 10 erineva kinnistu pinnavete ja ka osadele nendel kinnistutel asuvate reovee väikepuhastite heitvetele ning veeallikaks Naudingu kinnistul asuvale tuletõrjevee tiigile. Vallavalitsus ei pea põhjendatuks ega võimalikuks Hansuli detailplaneeringuga seoses loobuda piirkonna terviklikust kuivendussüsteemist, mida ajalooliselt kasutatakse mitmete piirkonna kinnistute liigvee ärajuhtimiseks. Palume vajadusel anda tingimused süsteemi säilitamiseks ja truubi rekonstrueerimiseks.

Lugupidamisega

*(allkirjastatud digitaalset)*

Andrus Umboja

vallavanem

Maike Heido, [maike.heido@joelahtme.ee](mailto:maike.heido@joelahtme.ee)